Bakterie eis drie pasgebore babas in hospitaalArgieffoto Foto: HeikeIr, Pixabay Die KwaZulu-Natalse departement van gesondheid het bevestig drie babas is in die Stanger-hospitaal dood nadat hulle die weerstandige klebsiella-bakterie opgedoen het. Sam Mkhwanazi, woordvoerder van die departement, het ook bevestig dat daar al nege klebsiella-gevalle by die hospitaal geïdentifiseer is. Mkhwanazi het gesê die departement sal nou ondersoek instel om te bepaal of die babas se dood direk gekoppel kan word aan klebsiella en of iets anders dalk hulle dood veroorsaak het omdat hulle hoërisikobabas was. Indien die babas aan die bakterie oorlede is, sal dit die ergste uitbraak wees sedert 2005 toe 22 babas in die Mahatma Ghandi-gedenkhospitaal dood is. Daar was ook in Mei vanjaar ŉ uitbraak by dié hospitaal waartydens 10 babas die bakterie opgedien het. Een baba is dood, maar die departement het later gesê dit was weens “ander oorsake”. Dr. Imran Keeka, die DA se woordvoerder vir gesondheid, het gesê daar is volgens hulle inligting reeds vyf sterfgevalle by die Stanger-hospitaal. Volgens Keeka kan die klebsiella-bakterie in ŉ hoësorgeenheidomgewing lewensgevaarlike toestande soos septisemie, longontsteking, blaasinfeksie sowel as ander infeksies tot gevolg hê. “Sover die DA se wete strek, word daar nie tans stappe gedoen om die infeksies te beperk nie. Ons verneem ook dat, namate die getalle styg, die hoogs aansteeklike pasiënte na ander hospitale oorgeplaas word. Ons hoop regtig dit versprei nie so nie,” het Keeka gesê. Volgens Keeka het hy Sibongiseni Dhlono, LUR vir gesondheid in KwaZulu-Natal, versoek om drasties in te tree en te verseker dat daar nie nog sterftes is nie. Die departement het dié aantygings ontken. Mkhwanazi het gesê sedert die babas oorlede is, is ŉ infeksievoorkoming en -beheerspan sowel as mikrobioloë van die nasionale gesondheidslaboratorium na die Stanger-hospitaal gestuur. Hulle het ook die pasiënte in die neonatale saal verminder en die saal ontsmet om te voorkom dat die infeksie verder versprei. “Daar is ook planne ingestel om te keer dat nuwe babas wat opgeneem word tussen reeds aangetaste babas in die saal geplaas word,” het Mkhwanazi gesê. Daar word tussen 550 en 600 babas per maand in dié hospitaal gebore en die hospitaal is deurlopend vol. Volgens die departement word twee tot drie pasgebore babas per dag opgeneem waarvan tweederdes prematuur gebore babas is.